[Innocentius Episcopus servus servorum Dei, dilecto filio Petro Abbati Clun. ejusque successoribus regulariter substituendis in perpetuum. Quos omnipotens Dominus ampliori honestate ac Religionis nitore facit esse conspicuos, à sede Apostolica convenit plurimùm honorari, et opportunis amminiculis confoveri. Quocircà, dilecte in Domino fili Petre Abbas, personam tuam paternis affectibus amplexantes, donationem ab illustri viro Guillelmo Montis-Pessulani in manu devotionis intuitu factam, et per nos Monasterio tradendam Cluniacensi, tibi, tuisque successoribus confirmamus, et Cluniacensi Monasterio ratam et inconvulsam perpetuò manere decernimus. Statuentes ut in eodem loco Oratorium et Cœmiterium construatur, in quo si quę personæ undecumque venientes sepeliri deliberaverint, nullius prohibeantur obstaculo, nisi fortè vinculo excommunicationis fuerint innodatæ, salvo nimirum jure matricis Ecclesiæ. Adjicimus etiam, ut si quid fratribus in eodem loco Deo servientibus concessione Pontificum, largitione Principum, oblatione fidelium, seu aliis justis modis Deo propitio imposterum datum fuerit, tam tibi, quàm ipsis fratribus præsentibus, vel futuris firma et inviolabilia serventur. Simili quoque modo Monasterium S. Gervasii de Fos, quod quidem aliquando Prioratus Cluniacensis Cœnobii extitit, nunc autem in Abbatiam per quorumdam insolentiam est translatum, in Prioratus statum et ordinem revocetur, et perpetuis temporibus cum omnibus suis pertinentiis sub ejusdem Monasterii ditione ac dispositione consistat. Vt autem sacrum Clun. Cœnobium semper de bono in melius suscipiat incrementum, Monasterium sanctorum Domitiani et Ragneberti sub jure et dispositione tua, et successorum tuorum perpetuo manere sancimus, quemadmodum à Venerabili fratre nostro Petro Lugdunensi Archiepiscopo Apostolicæ Sedis Legato noscitur institutum, et suo scripto atque Sigillo firmatum. Nulli ergo hominum fas sit idem Cluniacense Cœnobium super hac nostra concessione ac confirmatione temerario ausu perturbare, aut ejus possessiones auferre, vel ablatas retinere, aut minuere: sed omnia integra conserventur eorum, pro quorum sustentatione ac gubernatione concessa sunt, omnimodis usibus profutura. Si qua sanè imposterum Ecclesiastica, sæcularisve persona hanc nostræ constitutionis paginam sciens, contra eam temerè venire tentaverit, secundò, tertióve commonita, si non congruè satisfecerit; potestatis, honorisque sui dignitate careat, reamque se divino judicio existere de perpetrata iniquitare cognoscat, et à sacratissimo corpore ac sanguine Dei et Domini Redemptoris nostri Jesu Christi aliena fiat. Cunctis autem eidem loco sua jura servantibus sit pax Domini nostri Jesu Christi, quatenus et hic fructum bonæ actionis percipiant, et in futuro præmia æternæ pacis acquirant. Amen. Ego INNOCENTIUS Catholicæ Ecclesiæ Episcopus. Ego Gregorius Diaconus Card. SS. Sergii et Bachi. Ego Geraldus Presbyter Card. tit. S. Crucis in Hierusalem. Ego Theodewinus sanctæ Rufinæ Episcopus. Ego Anselmus Presbyter Card. tit. S. Lautentii in Lucina. Ego Albericus Hostiensis Episcopus. Ego Luitfredus Presbyter Card. tit. Vestinæ. Ego Lucas Presbyter Card. tit. SS. Joannis et Pauli. Ego Martinus Presbyter Card. tit. S. Stephani. Datum Laterani per manum Aimerici S. R. Ecclesiæ Diaconi Card. et Cancellarii, IV. Kalend. Maii, Indictione II. Dominicæ Incarn. anno M. C. XXXIX. Pontificatus Domini Innocentii Papæ secundi anno X.]